**Gânduri fistichii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Scrie-mi gândul pe-o răscruce

cu o pană de lumină

izbucnită când se-nchină

cuiele înfipte-n cruce

sau, prin lacăt de-ntuneric,

îngeri triști legați c-un lanț

într-o margine de șanț

cu aspectul ezoteric.

Scrie-l și, răstălmăcindu-l,

rupe-i aripile-n șapte,

fă-l un vis pierdut în noapte

ca pe-un of ce, nedorindu-l,

ți-l îneci în triluri moarte

printre semne reci de carte

sau îl spargi în coji de vise

ca pe smalțul unui dinte

care zimții și-i tocise

prin aducerile-aminte.

De l-ai scris, îl ia și-l rupe,

cum ți-o fi și ți-o veni,

într-o oarecare teamă

dintr-o oarecare zi

când, din piept, îți va erupe

oful, ca o cataramă

înnodată c-o năframă

prinsă-n gânduri fistichii.